
«Λέσχη Γονεοκτόνων»

του Ambrose Bierce

«Νωρίς ένα πρωινό του Ιούνη του 1872, δολοφόνησα τον πατέρα μου…»

στο Ίδρυμα Μιχάλης Κακογιάννης

21, 28 Φεβρουαρίου 

& 7 Μαρτίου 2019

ώρα 21:00

Η πρώτη metal μουσική θεατρική παράσταση στην Ελλάδα 

Σκηνοθεσία: Γεωργία Ανδρέου

Ζωντανά στη σκηνή οι Okwaho
«Υπάρχουν τέσσερα είδη ανθρωποκτονιών: κακουργηματικές, συγχωρητέες,

δικαιολογημένες και επαινετές» 

- Ambrose Bierce
Ακατάλληλη για νέους κάτω των 17 ετών.
Η «Λέσχη Γονεοκτόνων», το αμφιλεγόμενο και καυστικό έργο του Ambrose Bierce (1842-1913;) παρουσιάζεται δραματοποιημένο πρώτη φορά παγκοσμίως στο Ίδρυμα Μιχάλης Κακογιάννης για τρεις μόνο παραστάσεις, σε σκηνοθεσία της Γεωργίας Ανδρέου.

Είναι η πρώτη metal μουσική θεατρική παράσταση στην Ελλάδα.

Οι Okwaho, ζωντανά επί σκηνής, επενδύουν το αλλόκοτα υπέροχο κείμενο με doom sludge metal μουσική σε πρωτότυπη σύνθεση.
Πρόκειται για μια καθηλωτική παράσταση βιτριολικού χιούμορ για τη Βία και τη Βλακεία. Με σημείο αφετηρίας το θεμελιώδες ερώτημα τι μπορεί να οδηγήσει έναν άνθρωπο στο κακό (και στο ακόμα χειρότερο), η παράσταση αναλύει μέσα από μια τετράπτυχη εφιαλτική ιστορία, την κυοφορία, τη γέννηση, την οργάνωση και το ξέσπασμα της βίας.

Η «Λέσχη Γονεοκτόνων» είναι μια σπονδυλωτή ανατομία της βίας και του ατέρμονου κύκλου της, της κοινωνικής σήψης και της υποκρισίας που μετουσιώνεται σε εξουσία. Αποτελεί μια εγκάρσια τομή στην ανθρώπινη ψυχή και την κοινωνική παθογένεια, που σοκάρει, διχάζει και προβληματίζει. Υπερβαίνοντας το σοκ της βίας και της μωρίας, το έργο φέρει ένα δυνατό πολιτικό σχόλιο για την άνοδο και την καλλιέργεια ακραίων θέσεων και δυνάμεων.
Το έργο αποτελείται από τέσσερις ιστορίες, μέσα από τις οποίες οι ήρωες αφηγούνται με ωμότητα, παγερή ειρωνεία, και αυτοκυριαρχία, πώς σκότωσαν γονείς και λοιπούς συγγενείς, κάτω από συνθήκες ιδιαζόντως ειδεχθείς. 

Η Γεωργία Ανδρέου ενορχηστρώνει μια παράσταση που επιδιώκει, με κυνισμό και καυστικότητα, μια ανελέητη καταβύθιση στο ατομικό και συλλογικό ασυνείδητο και διερευνά όχι γιατί ο Bierce έγραψε ένα τέτοιο έργο, αλλά με ποιο τρόπο οι άνθρωποι εξακολουθούμε να συνδεόμαστε με αυτό. Οι σκοτεινές μελωδίες και οι οργισμένες νότες των Okwaho φωτίζουν τον ψυχισμό των ηρώων, πλαισιώνουν τη δράση και συμπαρασύρουν τους θεατές σε ασφυκτικό κλοιό.

Η «Λέσχη Γονεοκτόνων» αποτελεί μια κραυγή αφύπνισης για την αναζήτηση της ουσίας της ανθρώπινης ζωής και των κοινωνικών αξιών. Αυτό που διαδραματίζεται μπροστά στα μάτια μας δεν είναι παρά το αποτέλεσμα αυτού που έχει ήδη καλλιεργηθεί, αυτού που η κοινωνία έχει επιτρέψει να δημιουργηθεί.
Η παράσταση αποτελεί το πρώτο μέρος μιας Τριλογίας για τη Βία και τη Βλακεία.
ΣΥΝΤΕΛΕΣΤΕΣ
Μετάφραση | Σκηνοθεσία: Γεωργία Ανδρέου
Πρωτότυπη μουσική - ζωντανά στη σκηνή: Okwaho
Εικαστική επιμέλεια | Κοστούμια: Βασίλης Μπαρμπαρίγος
Επιμέλεια ήχου | Sound design: Χρήστος Παναγούλιας

Επιμέλεια κίνησης: Ζέφη Μπαρτζώκα

Σχεδιασμός μακιγιάζ: Σίσσυ Πετροπούλου
Σχεδιασμός φωτισμού: Παναγιώτης Λαμπής
Video - Graphic design: Τηλέμαχος Βαρσαμάς
Βοηθοί σκηνοθέτη: Ελίνα Φιλοπούλου, Γιάννης Παπαϊωάννου
Ηθοποιοί (με σειρά εμφάνισης): Δημήτρης Μανδρινός, Αλέξανδρος Φιλιππόπουλος, Σπυρίδων Ξένος, Μαρβίνα Πιτυχούτη

Πληροφορίες
Ίδρυμα Μιχάλης Κακογιάννης, Πειραιώς 206, (ύψος Χαμοστέρνας), Ταύρος, Τ.Κ. 177 78, Τηλ. 210 3418550 & 210 3418579
Facebook: Ίδρυμα Μιχάλης Κακογιάννης - Michael Cacoyannis Foundation

Twitter: @MCF_MCacoyannis

Instagram: @mcf.gr | Hashtag: #MCF

Youtube: MCacoyannisF
Ημέρες παραστάσεων: 21 & 28/2, 7/3 2019 στο Θέατρο του ΙΜΚ στις 21:00

Διάρκεια παράστασης: 80’ (χωρίς διάλειμμα)

Η παράσταση είναι ακατάλληλη για νέους κάτω των 17 ετών.

Τιμή εισιτηρίων:

Γενική είσοδος 12€, Μειωμένη τιμή 8€, Ειδική τιμή 5€

Σημεία προπώλησης εισιτηρίων:
· Στα ταμεία του Ιδρύματος (Πειραιώς 206, Ταύρος) από Δευτέρα έως Παρασκευή, ώρες 11:00 - 14:00, καθώς και μία ώρα πριν την προκαθορισμένη ώρα έναρξης της κάθε παράστασης.

· Στο εκδοτήριο εισιτηρίων της Ticketservices, στην οδό Πανεπιστημίου 39, Αθήνα, (Δευτέρα & Παρασκευή 09:00 – 20:00, Τρίτη, Τετάρτη & Πέμπτη 09:00 – 21:00, Σάββατο 09:00 – 15:00).

· Στα καταστήματα PUBLIC σε όλη την Ελλάδα (ώρες καταστημάτων).

· Μέσω τηλεφώνου με χρέωση πιστωτικής ή χρεωστικής κάρτας:

· στο τηλεφωνικό κέντρο του Ιδρύματος 2103418579 (Δευτέρα έως Παρασκευή, 11.00-14.00)

· στο τηλεφωνικό κέντρο της Ticketservices 210 7234567 (Δευτέρα & Παρασκευή 09:00 – 20:00, Τρίτη, Τετάρτη & Πέμπτη 09:00 – 21:00, Σάββατο 09:00 – 15:00

· Μέσω διαδικτύου με χρέωση πιστωτικής ή χρεωστικής κάρτας στις διευθύνσεις:

www.mcf.gr  |  www.ticketservices.gr  |  tickets.public.gr
Λίγα λόγια για τη Γεωργία Ανδρέου και τους Okwaho

Γεωργία Ανδρέου

Σκηνοθέτης, ηθοποιός, αρχαιολόγος. Ζει και δημιουργεί στην Αθήνα, ενώ, παράλληλα με το θέατρο, δραστηριοποιείται στην Ειδική Αγωγή. Είναι απόφοιτη του Τμήματος Αρχαιολογίας και Ιστορίας του Πανεπιστήμιου Ιωαννίνων, με μεταπτυχιακό τίτλο στη Διαχείριση Πολιτισμικής Κληρονομιάς. Έχει σπουδάσει υποκριτική στην Ανωτέρα Σχολή Δραματικής Τέχνης «Βεάκη» και είναι μέλος της Ένωσης Ελλήνων Σκηνοθετών, με δραστηριότητα στον χώρο του θεάτρου και της συγγραφής από το 2005. Έχει συμμετάσχει σε θεατρικές παραγωγές ως συγγραφέας, σκηνοθέτης, βοηθός σκηνοθέτη και ηθοποιός και έχει συνεργαστεί με θεατρικές ομάδες και θέατρα σε διάφορα μέρη της Ελλάδας, ενώ ποίησή της έχει μελοποιηθεί και ερμηνευτεί στην Αθήνα και τη Βιέννη (Μυsikverein Brahns-Saal). Πρόσφατες σκηνοθετικές της δουλειές είναι, «Πείνα» του Χαράλαμπου Γιάννου, στο Σπίτι της Κύπρου (θεατρικό αναλόγιο, 2016), «Τρεις Αδελφές» του Άντον Τσέχωφ, στο θέατρο “Τζένη Καρέζη” (2015) και «Η Κασσάνδρα και ο λύκος», της Μαργαρίτας Καραπάνου σε θέατρα στην Ελλάδα (2011 - 2012). Εκτός από τη «Λέσχη Γονεοκτόνων», αυτήν την εποχή βρίσκεται σε διαδικασία μελέτης και προετοιμασίας των επόμενων δύο έργων της τριλογίας για τη Βία και τη Βλακεία, καθώς και του εγχειρήματος «Νέκυια», ενός διαδραστικού, δια-καλλιτεχνικού και διεπιστημονικού εγχειρήματος βασισμένου στην τελετουργία του θανάτου. 
Okwaho

Οι Okwaho («λύκος» στη γλώσσα των Μοϊκανών) δημιουργήθηκαν το 2013 με έδρα την Αθήνα από τον Γιώργο (κιθάρα, φωνή) και τον Μπάμπη (μπάσο) και το σχήμα ολοκληρώθηκε το 2014 με την προσθήκη του Αντρέα (τύμπανα). Ο ήχος τους είναι ένα μείγμα doom, sludge και stoner με κοινωνικοπολιτικό και ενίοτε πιο προσωπικό στίχο. Τον Σεπτέμβριο του 2015 ηχογράφησαν το πρώτο τους demo και για τα επόμενα δύο χρόνια επικεντρώθηκαν στις ζωντανές εμφανίσεις. Τον Φεβρουάριο του 2017 μπήκαν ξανά στο στούντιο και μέσα σε 4 μέρες ηχογράφησαν εννέα κομμάτια εκ των οποίων τα εφτά κατέληξαν και στην πρώτη, full length, αυτοχρηματοδοτούμενη κυκλοφορία τους. Τον Μάρτιο του 2018 έγινε η ψηφιακή κυκλοφορία του δίσκου και το Νοέμβρη βγήκε σε cd σε μια, πρωτότυπη όσο και ακραία, χειροποίητη συσκευασία από… γυαλόχαρτο! Τραχύ πράμα! Κάπου στο ενδιάμεσο κυκλοφόρησαν το πρώτο τους βίντεο, για το κομμάτι God of Gold. Ταυτόχρονα εμφανίζονται και σε επιλεγμένα live. Για τις ανάγκες της παράστασης, στο μπάσο ο Βασίλης Παπαβασιλείου.

18 Φεβρουαρίου 2019

